Epizoda 1 (Bitange i princeze, sezona 1)

"**Epizoda 1**" prva je epizoda prve sezone sitcoma *[[Bitange i princeze]]*. Epizoda je premijerno prikazana 15. travnja 2005. godine na HRT-u 2, a režirao ju je i napisao tvorac serije Goran Kulenović.

"Epizoda 1" proizašla je iz nikada emitiranog "Pilota" serije, odnosno prve polovice pilot epizode, koja je ponešto promijenjena za emitiranje na televiziji. U prvoj epizodi predatavljeni su glavni likovi serije - kvartovski dečko Robert Kumerle, filmofil Kazimir Hrastek, rastavljeni odvjetnik Teodor Friščić, manekenka Irena Grobnik i zbunjena studentica egiptologije Lucija Toć - čije se priče igrom slučaja povežu kada svi skupa licitiraju za isti stan, samo da bi na kraju dečki na kraju postali cimeri i susjedi cura, koje su iznenada dobile priliku iznajmiti stan preko puta onoga od dečkiju.

## Sinopsis

Serija započinje predstavljanjem glavnih likova. Robert Kumerle, koji je potpuno ćelav, stoji ispred frizerskog salona, ali odluči otići do kioska po *Plavi oglasnik*; djelatnica mu govori da je sve rasprodano, međutim ispostavlja se da dva penzionera ispred kioska čitaju nekupljeni *Plavi oglasnik* pa Robi ostavlja novac i uzima penzionerima časopis. Nakon toga vidimo Luciju kako dolazi na posao u Gazdinu videoteku, samo da bi shvatila da ju je - opet - cijelu noć ostavila otvorenom; dok ona vraća posuđene filmove, dolazi djed Bobi i moli Luciju da mu dozvoli da na vrata videoteke postavi oglas za najmoprimce koje traži. Istovremeno, Kazimir Hrastek s torbama odlazi od kuće kako bi se osamostalio, ali njegova majka ga ne shvaća ozbiljno te mu, misleći da ide u trgovinu, govori da joj kupi *extra large* tampone i svježu kavu te mu napominje da ne ostaje do kasno jer se prošli put brinula sve do jedan ujutro, iako joj Kazo na to govori da je cijelo vrijeme bio u svojoj sobi samo da se ona nije sjetila provjeriti gdje je. Nedugo zatim, Irena Grobnik dolazi na isti kiosk na kojemu je bio i Robi te traži oglasnik, a kada sazna da ga nema, želi *[[Jutarnji list]]*; igrom slučaja, penzioneri čitaju upravo to i kada shvate da bi im se mogla ponoviti scena kao s Robijem, bježe s novinama. Na drugom kraju grada, odvjetnik Teodor Friščić stoji pod prozorom vlastitog stana, iz kojega mu supruga Barbara baca stvari; on se pokušava opravdavati da voli samo nju i da drugu ne bi ni pogledao, ali bez uspjeha.

U jednom trenutku, Teu zazvoni mobitel; Kazo ga zove s javne govornice i moli ga da prespava kod njega dok si ne nađe stan, ali saznaje za Teovu situaciju pa postaje očajan. Njih se dvojica dogovore naći u pubu *Bitange i princeze*; dok je telefonirao, Kazi su dva dječaka ukrala torbe. Dok se Kazo i Teo dogovaraju, Irena polazi pored videoteke i pronalazi oglas za stan; istovremeno, u videoteci Gazda kritizira Luciju jer stalno kasni na posao. Lucija mu govori da nije kriva jer stanuje daleko pa zaspe u autobusu, na što Gazda govori da mu je jasno zašto je zovu "Trnoružica". Gazda tada uoči oglas i odmah ga skida, pri čemu dolazi u sukob s Irenom, koja mu govori da ne može tako ugnjetavati svoje zaposlenika (jer je čula cijelu svađu s Lucijom), na što Gazda insinuira da je Irena prostitutka; Irena udari gazdu i ljutito odlazi.

U pubu, Kazo naručuje sendvič i igrom slučaja sjeda nastuprot Robija, koji čita oglasnik. Dok Kazo petlja po svom sendviču, Robi se čudi njegovim prehrambenim navikama. Kazo ubrzo prokomentira kako je neobična slučajnost što Robi čita oglasnik te se njih dvojica upuste u razgovor o stanovima, s obzirom na to da su obojica u potrazi za stanom; Kazo objašnjava kako se k njegovoj mami doseljava njezin ljubavnik te kako je, ne želeći tomu svjedočiti, napustio stan. Robi mu tada objašnjava kako je "analitički" zaključio kako želi stan isključivo u kvartu u kojem se nalaze jer jedino tu ima sve što mu je potrebno u krugu od stotinu metara, nabrajajući pritom vinoteku, videoteku, sex shop, kladionicu, parkiralište, nogometnu dvoranu i pub (koji naziva "ovom rupom"). Njegov monolog prekida Irena, koja ga ljubazno moli da joj posudi oglasnik, na što Robi pristaje, ali ju istovremeno pokušava zavesti, što mu zbog loših fora ne uspijeva. Robi ju proglasi "kravom bahatom" i govori Kazi kako je kada su "normalne" cure u pitanju pravi "otrov"; Kazo svoj ljubavni život opisuje "šugavim". Dok mu Robi daje savjete, Irena mu vraća oglasnik i odlazi. Rasprava tada prelazi na stanove, a nakon što Robi kaže da je pronašao povoljnu ponudu, Kazo mu se pokušava ponuditi kao cimer, međutim Robi ga odbija, navodeći da je on "ozbiljan igrač". Robi tada krene do stana, a kada shvati da je Irena pikirala isti stan, pobijesni i požuri, međutim zaustavlja ga konobar, koji mu govori kako je Irena rekla da će on platiti njezinu narudžbu. Robi se pokušava izvući na Kazu, ali ne uspijeva mu pa ipak plaća, pri čemu odbija konobarev pokušaj flerta. Na izlasku se sudara s Teom, koji je taman došao u pub kako bi se našao s Kazom.

U stanu, Irena razgovara sa stanodavkom Vilmom, koja ju požuruje jer za stan ima veliki interes. Nakon što joj stanodavka kaže cijenu, koju ne može platiti, u stan upada Robi, koji također navodi kako mu je 400€ plus režije previše. Vilma tada sugerira da zajedno iznajme stan jer je ionako namijenjen za dvije osobe, što oni odbiju, ali shvate kako bi mogli naći cimere; njih dvoje tada jure kako bi našli cimere. Robi odlazi u pub i nudi Kazi da mu bude cimer, međutim Kazo govori da je obećao Teu da će mu biti cimer dok se njegova bračna situacija ne stabilizira te odbija biti Robiju cimer bez Tea; Irena istovremeno panično trči po cesti i napada žene s pitanjem treba li im soba prije nego dođe do Lucije, kojoj bi stan u kvartu dobro došao. Dok se Irena i Lucija dogovaraju, u videoteku dolazi erotoman koji traži treći dio serijala *Pećina razvrata*, a kasnije i *Sve predsjednikove grudi* i *Oralni ured*, međutim Irena ga izbacuje iz videoteke, ali i sve ostale kako bi natjerala Luciju da dođe s njom do stana usred radnog vremena.

Svih se petero istovremeno pojavljuju u stanu te traže od Vilme da im iznajmi stan. Dok se Robi i Irena svađaju, Vilma pristaje izmajmiti dečkima, ali za 450€ mjesečno, što oni prihvaćaju. Međutim, nakon što Irena optuži Robija da je skinhead, a Robi Irenu da je shizofreničarka, Vilma odluči povisiti najamninu na 450€ za cure, odnosno 500€ za dečke. Cure to ne mogu platiti, međutim Vilma bi radije iznajmila stan curama; dečki ponude 550€, ali Vilmi ubrzo pozlije i umre pred njima od srčanog udara. Tada u stan dolazi djed Bobi, koji vrlo hladnokrvno reagira na smrt svoje supruge i raspituje se kome je Vilma iznajmila stan; vidjevši da se Robi i Irena svađaju, on im nudi i drugi stan u najam jer planira ići u starački dom. Međutim, Bobijev stan je u tako lošem stanju da ga nitko ne želi dobrovoljno pa Teo predloži da Robi i Irena igraju "par-nepar" za stan; Robi pobjeđuuje i dečki uzimaju prvi stan, a Irena i Lucija dobivaju Bobijev stan.

## Uloge

### Glavne uloge

*René Bitorajac kao Robert Kumerle (Robi), kvartovski dečko koji je u potrazi za stanom
*Mila Elegović Balić kao Irena Grobnik, manekenka u usponu koja je također u potrazi za stanom
*Tarik Filipović kao Teodor Friščić (Teo), odvjetnik čiji se brak raspada i Kaznin prijatelj
*Nataša Dangubić kao Lucija Toć, zbunjena djelatnica u videoteci koja slučajno postaje Irenina cimerica
*Hrvoje Kečkeš kao Kazimir Hrastek (Kazo), filmofil i Teov prijatelj koji odlazi od kuće i tako slučajno postaje Robijev cimer

### Sporedne uloge

* Predrag Vušović Pređo kao Vlasnik videoteke, beskrupulozni vlasnik kvartovske videoteke i Lucijin šef
* Dražen Čuček kao Konobar, konobar u pubu *Bitange i princeze*
* Mile Kekin kao Erotoman, erotoman koji posjećuje videoteku (nepotpisan)

### Gostujuće uloge
* Inge Apelt kao Gazdarica
* Josip Bobi Marotti kao Stanodavac
* Elizabeta Kukić kao Kazina majka (*off*)
* Petar Golemac kao Penzioner 1
* Marko Tomljanović kao Penzioner 2
* Fanita Pavlović kao Prodavačica na kiosku
* Bernard Grgić kao Doktor
* Sanja Majcan kao Žena na ulici
* Fadil Osmičević kao Čovjek na ulici

## Produkcija

*Bitange i princeze* izvorno su trebale početki pilot epizodom koja je trebala trajati 45 minuta, ali koja je u konačnici podijeljena na dvije okvirno polusatne epizode koje su tako postale prva i druga epizoda serije jer je HRT odlučio odmah emitirati seriju, a ne započeti s pilotom. Tako je prva epizoda obuhvaćala prvu polovicu radnje nikada prikazanog "Pilota", s tim da je prilikom studijskog snimanja epizode došlo do određenih promjena u priči (neke su scene dodane) i scenografiji. Naime, "Pilot" je sniman u ograničenim uvjetima, a kada je HRT otkupio seriju, scene su ponovno snimljene u studiju s novom scenografijom koja je, uz sitnije izmjene, zadržana gotovo do samog kraja serije. Također, za potrebe same serije, lokacije koje su u stvarnom svijetu figurirale kao lokacije u seriji promijenjene su u odnosu na pilot epizodu.

## Napomene

## Vanjske veze
*